學道
作者：呂本中
朝代：宋

paragraphs: 學道如養氣，氣實病自除。
驗之寒暑中，可見實與虚。
頹然覺志滿，乃是氣有餘。
豈惟煖臍腹，便足榮肌膚。
但能嚴關鍵，百歲終不枯。
道苟明于心，如馬得堅車。
養以歲月久，自然登坦途。
江河失風浪，草莽成膏腴。
熟視八荒中，何物能勝予。
時來與消息，吾自有卷舒。
死生亦大矣，汝急吾自徐。
捷行不爲速，曲行不爲迂。
一漚寓大海，此物定有無。
誰能具此眼，况望捋其鬚。
學有不精盡，遂至玉碔砆。
昔人中道立，爲汝指一隅。
千言不知要，徒自費吹嘘。
所以季路勇，不如顔氏愚。
請子罷百慮，一念回須臾。
忽然遇事入，此語當不誣。